Kristian Ramsvik

Kristian Gunerius Johansen Ramsvik (1885–1966), kalt K.J. Ramsvik, var en norsk politiker for Venstre, gårdbruker og kjøpmann i Råkvåg. Han var stortingsmann, formann i Sør-Trøndelag fylkesting og ordfører i Stjørna.

 Biografi 
Han ble født på slektsgården i Ramsvika ved Råkvåg som sønn av gårdbruker Johan Ramsvik og hustru Anne Johanne Stormo. Han var gift med Gurine (1885–1965). Han var først ansatt hos kjøpmann Mons Monsen i Råkvåg. I 1910 gikk han i kompaniskap med Ludvig Eidsaune og drev kjøpmannsforretning med eksport av sild og andre fiskeprodukter. I 1936 overtok han også gården i Ramsvika.

20 år gammel ble han herredskasserer i Stjørna og måtte personlig oppsøke alle herredets skattytere to ganger årlig. Han hadde senere styre- og revisoroppgaver i Stjørna sparebank, Råkvåg handelslag, Fosens Aktie-Dampskibsselskab (senere en del av Fosen Trafikklag) og Uttrøndelag Fartøyassuranse. Han var også styremedlem i Ny Jord og den viktigste pådriveren for at Elveng kunne ryddes av bureisere.

Ramsvik var varaordfører i Stjørna herredsstyre 1912–1925 og ordfører 1926–1936. Som ordfører møtte han i Sør-Trøndelag fylkesting, fra 1932 som fylkestingets formann (ordfører). Han var medlem av fylkesskolestyret og fylkets sykehusnemnd. Ved stortingsvalget 1936 ble Ramsvik innvalgt for Venstre i Sør-Trøndelag fylkes landdistrikter, og Ole Vollan ble valgt til ordfører for resten av perioden. Ramsvik ble sekretær i Stortingets kommunalkomité.

Under den tyske okkupasjonen av Norge bygde Ramsvik og Kåre Nesset opp en lokal motstandsgruppe. De var blant de mange fosningene som ble arrestert under Operasjon Oleander pinseaften 1944. Han satt på Vollan til februar 1945 og på Grini til frigjøringen i mai 1945. Etter krigen var han formann i Fosen fangesamband.

Han var ønsket som stortingsmann og fylkesmann i Sør-Trøndelag etter krigen. Han skal ha angret på at han ikke kom tilbake til Stortinget.

I 1955 ble han tildelt Kongens fortjenstmedalje i gull.

Referanser


 Eksterne lenker 



Kategori:Stortingsrepresentanter fra Venstre
Kategori:Stortingsrepresentanter for Sør-Trøndelag
Kategori:Stortingsrepresentanter 1937–1945
Kategori:Fylkesordførere i Sør-Trøndelag
Kategori:Fylkesordførere fra Venstre
Kategori:Venstre-ordførere i Sør-Trøndelag
Kategori:Ordførere i Stjørna
Kategori:Norske kjøpmenn
Kategori:Norske bønder
Kategori:Personer fra tidligere Rissa kommune
Kategori:Personer fra Indre Fosen kommune
Kategori:Kongens fortjenstmedalje